KIRJALLINEN KYSYMYS E-3284/00

esittäjä(t): Mauro Nobilia (UEN) komissiolle

(25. lokakuuta 2000)

Aihe: Euroopan kehitysrahastosta myönnettävä rahoitus St. Maartenin saarelle

Viittaan asiaa koskevaan aiemmin esittämääni kysymykseen ja komission antamaan vastaukseen (E-2352/00)(1) ja totean, että komission vastauksessa ei anneta uusia tietoja itse kysymyksen sisältämiin tietoihin. Ottaen huomioon, että

- edellä mainittu merentakainen alue tarvitsee muun muassa viimeaikaisten pyörremyrskyjen takia kaupunkialueiden infrastruktuurin jälleenrakentamiseen kiireellisesti apua;

- tämä tarve on täysin ristiriidassa sen tosiseikan kanssa, että kahdeksannesta Euroopan kehitysrahastosta myönnettävästä rahoituksesta, joka on tarkoitettu pääasiassa kaupunkialueiden infrastruktuurin jälleenrakentamiseen, on käytetty ainoastaan 0,6 prosenttia;

- rahoituksen oletettu rajallinen käyttömahdollisuus kyseisillä merentakaisilla alueilla vastaa heikosti St. Maartenin saaren katastrofitilannetta;

- Hollannin Antilleille Euroopan kehitysrahastosta myönnetyn rahoituksen käyttövauhti ei poikkea merkittävästi muista kumppanuusvaltioista, mikä ei tarkoita sitä, että vauhti vastaisi Euroopan kehitysrahaston tavoitteita tai että tässä tapauksessa olisi kyse erityisestä tehokkuuteen liittyvästä esimerkistä;

- St. Maartenin paikalliset viranomaiset ovat esittäneet Hollannin Antillien National Authorising Officer -viranomaiselle lukuisia hankkeita, jotka esitetään sitten komissiolle Euroopan kehitysrahastosta myönnettävän rahoituksen käyttöä silmällä pitäen

pyytäisin komissiota

- selvittämään, olisiko mahdollista nopeuttaa Hollannin Antilleille EKR-rahastosta myönnettävää rahoitusta koskevia toimia ja menettelyä,

- selvittämään, ovatko Hollanin Antilleille ja näin ollen St. Maartenin saarelle, EKR-rahaston rahoituksen myöntämisessä esiintyneet viiveet ristiriidassa Euroopan kehitysrahaston asianmukaisen toiminnan ja tavoitteiden kanssa?

(1) EYVL C 103 E, 3.4.2001.

Poul Nielsonin komission puolesta antama vastaus

(4. joulukuuta 2000)

1. Kuten vastauksessa arvoisan parlamentin jäsenen kirjalliseen kysymykseen E-2352/00 mainitaan, komissio ei ole saanut Alankomaiden Antilleilta virallista avustuspyyntöä St. Maartenin viime vuosina hirmumyrskyissä tuhoutuneiden infrastruktuurien kunnostamista varten.

2. Komissio on kuitenkin saanut avustuspyynnön, joka koskee 34 miljoonaa euroa St. Maartenille rakennettavaa infrastruktuuria varten (vedenotto- ja suolanpoistolaitos 2 milj. euroa, vedenjakelu 22 milj. euroa ja teiden kunnostus 10 milj. euroa). Näillä rakenteilla ei ole mitään tekemistä hirmumyrskyissä tuhoutuneiden infrastruktuurien kanssa. Nämä rakennustyöt perustuvat sovittuihin Euroopan kehitysrahaston (EKR) Alankomaiden Antilleja koskeviin ohjelmiin. Joukko teknisiä avustajia tarkastelee parhaillaan St. Maartenia koskevia pyyntöjä (niiden suunnitelmia, teknisiä tietoja ja tarjouskilpailuasiakirjoja), jotta hankkeet voidaan valmistella tavanomaisten EKR-sääntöjen mukaisesti ja niistä voidaan päättää vuoden 2001 aikana.

3. Kahdeksannen EKR:n sitoumusten vähäisyys johtuu siitä, että Alankomaiden Antillien viimeisin maaohjelma allekirjoitettiin vasta toukokuussa 1999. Maaohjelman allekirjoittamista seuraava vuosi kuluu kunkin EKR-kauden alussa yleensä pääasiassa hankkeiden valikointiin, ennakkoarviointiin ja suunnitteluun, eikä hankkeita hyväksytä ja aloiteta ennen kuin tämä vaihe on saatu päätökseen. Juuri tämä on tämänhetkinen tilanne Alankomaiden Antillien 8. EKR:n maaohjelmassa.